Marianne Pedersen (V), 2003-05-26:
Jeg vil indlede med at sige, at det altid er rart at få nogle helt konkrete forslag.
Det har Venstre også i den her regionalpolitiske redegørelse.
Det er med tilfredshed, at Venstre konstaterer, at den regionale vækststrategi, der er fremlagt som en del af den regionalpolitiske redegørelse, prioriterer indsatsen i de dele af landet, der er dårligst stillede.
Samtidig opfordres regeringen til at forbedre det statistiske grundlag for at følge udviklingen inden for de enkelte regioner med henblik på, om der er behov for yderligere initiativer.
Redegørelsen sætter fokus på disse sårbare udkantsområder bl.a. via den regionale vækststrategi, hvoraf det fremgår, at indsatsen skal ske over for både erhvervslivet og over for bosætningen.
Udviklingen skal fremmes via vækstsamarbejder i de enkelte fokusområder.
Hensigten er, at der udvikles en erhvervsudviklingsstrategi, således at det erhvervsmæssige grundlag og dermed den erhvervsmæssige indtjening forbedres i områderne.
Samarbejdet skal foregå med deltagelse af kommuner, amter, arbejdsmarkedsparter, virksomheder og uddannelsesinstitutioner samt med de relevante ministerier.
Filosofien er, at de udsatte regioner ikke får vækst og udvikling ved alene at få en pose penge eller nogle statslige arbejdspladser, men at udviklingen skal være forankret i de lokale muligheder.
Selv om analysen i den regionalpolitiske redegørelse og i vækststrategien viser, at Danmark også i international sammenhæng er et land med en meget høj grad af regional balance, skal udkantsområderne fortsat udvikles og stabiliseres. Når der ikke er større ubalance, så skyldes det jo bl.a., at skatter, udligning og indkomstoverførsler bidrager til at mindske forskellene i forbrugsmulighederne regionerne imellem.
Men den erhvervsmæssige indtjening og udvikling i de udpegede områder er den problematik, der nu tages højde for i vækststrategien og de redskaber, strategien indeholder.
Økonomi- og erhvervsministeren målretter 60 mio. kr. til initiativer, der udspringer af erhvervsudviklingstrategien.
Fødevareministeren målretter 25 mio. kr. til de fiskeriafhængige regioner.
Ud over de afsatte 15 mio. kr. til turismehandlingsplanen er der afsat yderligere 10 mio. kr.
målrettet til yderområderne.
Hertil kommer, at bosætningsmulighederne forbedres ved en mere fleksibel administration af planloven.
Trafikinvesteringerne målrettes yderområderne, særligt befordringsfradrag til borgere i udkantsområderne.
Ordningen omfatter 50 af landets vanskeligst stillede kommuner.
Det er kommuner i 15 udpegede pendlingsregioner med lav erhvervsindkomst pr. indbygger samt kommuner med et beskatningsgrundlag på under 80 pct. af landsgennemsnittet. Endvidere er iværksætterhandlingsplan fra januar 2003 og Iværksætterfonden, der netop er indgået en aftale om, med til at fremme lyst og mulighed for vækst i små og mellemstore virksomheder.
Fonden etableres i samarbejde mellem staten, VækstFonden og private investorer.
Målet er, at fonden som minimum skal have 500 mio. kr.
VækstFonden skal have mulighed for at investere i alle erhverv, herunder servicevirksomheder.
Fonden skal rettes mod viljen til vækst.
I Venstre mener vi, at der er taget et stort skridt i den rigtige retning.
Jeg vil derfor som en forlængelse af den regionalpolitiske redegørelse for 2003 på Dansk Folkeparti, Det Konservative Folkeparti og Venstres vegne fremsætte følgende:
Forslag til vedtagelse »Folketinget noterer sig, at regeringen iværksætter en særlig indsats, der skal være med til at fremme erhvervsudviklingen og bosætning i de områder i Danmark, hvor udviklingen har været svagest.
Regeringen pålægges at overvåge virkningen af disse initiativer.
Folketinget noterer sig i den forbindelse, at regeringen med henblik på den fremtidige regionalpolitiske indsats undersøger, hvor det er mest virkningsfuldt at sætte ind i forhold til barrierer og potentialer for udvikling i de enkelte regioner, herunder først og fremmest udkantsområder, samt hvordan mulighederne for den regionale udvikling i Danmark kan ses i forhold til udlandet.
Regeringen pålægges at redegøre for resultaterne af disse undersøgelser i de næste års redegørelser.«